Hans Kristian Skibby (DF), 2007-05-08:
Fra Dansk Folkepartis side skal der også siges tak for den redegørelse, som vi har modtaget fra udenrigsministeren om Europarådets virksomhed.
Igen kan man jo sige, at redegørelsen viser tegn på, at der er nogle ting, som kunne gøres bedre.
Det er selvfølgelig ikke tilfredsstillende, at antallet af ubehandlede sager har rundet 90.000 og ligger med en utrolig lang ventetid til følge.
Det, som også er kendetegnet ved problematikken i det her, er jo netop hele spørgsmålet om protokol 14, som Rusland til dato ikke har været i stand til at kunne ratificere, og det er selvfølgelig også noget af det, som gør, at vi har et problem, som vi er nødt til at forholde os til.
Det er et problem, at ventetiderne har bevæget sig i opadgående retning.
Det er også et problem, at det skulle tage 3 år overhovedet at nå til enighed om, hvad der skulle stå i indholdet i protokol 14 med hensyn til Menneskerettighedsdomstolen osv., og det tager så oven i købet 3 år efterfølgende at få medlemslandene til at underskrive og ratificere det, som står i den aftale, man har været med til at indgå.
Alligevel kan man 6 år efter sige, at så har vi altså Rusland, som er et land, der ikke har i sinde at ratificere aftalen ud fra det, der ligger.
Jeg synes jo netop, at menneskerettigheder, demokrati og retsopfattelse er nogle af de grundlæggende ting, som er vigtige at bidrage med over for de nye lande – specielt de østeuropæiske lande – som er nye spirende demokratier, og som selvfølgelig også har et behov for at komme på banen.
Derfor skal vi selvfølgelig fra Dansk Folkepartis side sige, at vi ikke er tilfredse med, at processen har været så lang fra Ruslands side, og det er også det, som vi vil gøre opmærksom på i denne sammenhæng.
Et problem, som Socialdemokraternes ordfører også har været inde på i sit indlæg, er, at man kan se, at nok har man været i stand til at få ekspederet 42.000 sager, hvoraf de 12.000 udelukkende har været en administrativ vurdering, og hvor de 30.000 har fået en kendelse, men til gengæld har vi fået 55.000 nye sager, som gør, at man simpelt hen drukner i de her opgaver, som skal køres igennem systemet.
Det er en stor udfordring, det er simpelt hen et stort problem, og det er noget, som man er nødt til at gøre noget ved.
Derfor vil jeg gå videre til det næste.
Det er selvfølgelig så, at en af de udfordringer, som ligger i det notat, vi har fået til behandling i dag, jo er, at man har diskussionen oppe om finansiering, om der skal yderligere midler til.
Der kunne Dansk Folkeparti da godt tænke sig at vide, hvem der i givet fald skulle betale for de nødvendige ekstra ressourcer, som skal tilføres for at få gjort noget ved det her.
For det er jo på grund af, at man ikke kan komme igennem med indholdet af protokol 14, som bl.a. kan gøre, at man kan få færre dommere på de enkelte sager, hvilket gør, at man kan få ekspederet flere sager igennem på den samme tid og for den samme udgift.
Det spænder Rusland jo ben for.
Når man samtidig kan se, at det netop er Rusland, som står med 21 pct. af de sager, som ikke er færdigbehandlet endnu, ud af de 89.000 sager, der er, så mener jeg, at de lande, der må gribe til pengepungen, hvis det er det, der er nødvendigt, må være lande som Rusland, og det må i særdeleshed være lande som Tyrkiet og Rumænien, som også hver har omkring 10 pct. af de sager, der ligger og venter. Det sidste, jeg vil komme ind på, er med hensyn til den her overlapning, hvor man også siger, at det er en stor udfordring at sørge for, at overlapningen bliver mindre.
Det kan vi også godt tilslutte os fra Dansk Folkepartis side.
Men så er det jo underligt, at vi skal opleve, at vi eksempelvis her i marts måned 2007 skulle se, at man nu kunne indvi et nyt Europæisk Overvågningscenter for Racisme og Fremmedhad – det hed det i gamle dage – men nu hedder det EU-Agenturet for Grundlæggende Rettigheder osv., hvor man ud over at skulle behandle racisme, fremmedhad og antisemitisme som opgaver også vil til at undersøge alder, køn, religion og seksuel observans som nogle af de problemstillinger, der gør, at folk kan føle sig forfulgte i medlemslandene.
Dansk Folkeparti har overhovedet ikke noget problem med, at de ting bliver belyst og vurderet osv., men det står bare i skærende kontrast til, at man netop i Europarådet siger, at det er vigtigt, at vi nu gør, hvad vi kan, så der ikke skal ske en overlapning.
For der bliver netop tale om overlapning, når EU nu sætter det op.
Man går fra 37 til 100 ansatte, man kommer op på en årlig omsætning på 100 mio. på det her overvågningscenter, og jeg mener selvfølgelig ikke, at det er en måde, man skal gøre det her på.
Vi mener tværtimod, at skal det her have en gavnlig virkning, må det være ét sted fra, undersøgelserne kommer, og det kunne passende være Europarådet, for der er der jo langt flere medlemslande end i EU.